รัฐบาลไทย-ข่าวทำเนียบรัฐบาล-รมช.มนัญญา ดูงานสหกรณ์ผักปลอดภัยภูทับเบิก จำกัด
วันเสาร์ที่ 6 มีนาคม 2564
รมช.มนัญญา ดูงานสหกรณ์ผักปลอดภัยภูทับเบิก จํากัด
รมช.มนัญญา ดูงานสหกรณ์ผักปลอดภัยภูทับเบิก จํากัด พร้อมติดตามผลการดําเนินงานทับเบิกโมเดล พัฒนาต้นแบบระบบการผลิตพืชผักปลอดภัยและพืชผักอินทรีย์บนพื้นที่สูง
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังติดตามการดําเนินงานของสหกรณ์ผักปลอดภัยภูทับเบิก จํากัด ณ ตําบลวังบาล อําเภอหล่มเก่า จังหวัดเพชรบูรณ์ ว่ากระทรวงเกษตรและสหกรณ์ให้ความสําคัญในการแก้ไขปัญหาของเกษตรกร รวมถึงการพัฒนาภาคการเกษตร โดยได้กล่าวมอบนโยบายขับเคลื่อนโครงการเกษตรอินทรีย์ เพื่อลดการใช้สารเคมี ส่งเสริมให้เกษตรกรผู้ผลิตสินค้าเกษตร และผู้บริโภคมีความปลอดภัย มีสุขภาพร่างกายที่แข็งแรง โดยสหกรณ์ดําเนินการรวบรวมผลผลิตพืชผักปลอดภัยจากสมาชิกสหกรณ์ และได้จัดตั้งเป็นสหกรณ์การเกษตร เมื่อวันที่ 11 พฤษภาคม 2559 สหกรณ์มีจุดได้เปรียบคือ มีทําเลที่สะดวกในการขนส่ง อีกทั้งมีพื้นที่สามารถปลูกพืชผักเมืองหนาวได้ และมีความอุดมสมบูรณ์ทุกด้าน ทั้งดิน น้ํา และอากาศ ซึ่งเป็นปัจจัยสําคัญทําให้ภูทับเบิกเป็นทําเลทอง เป็นแหล่งผลิตอาหารชั้นยอดของประเทศ โดยผักที่สหกรณ์ได้ส่งออกไปแต่ละวันประมาณ 700-800 กิโลกรัม เป็นผักอินทรีย์และผักปลอดภัย ผักอินทรีย์ ได้แก่ ผักสลัด คอสเรดโอ๊ก บัตเตอร์เฮด เรดโครอล และผักกาดหอม ส่วนผักปลอดภัยมีประมาณ 16 ชนิด เช่น เผือก ผักกาดขาวปลี กะหล่ําปลี ดอกหอม เบบี้แครอท สุกินี เป็นต้น โดยสหกรณ์จะส่งผักให้กับ ห้างเซ็นทรัล ดีพาร์ทเม้นท์สโตร์ จํากัด
จากนั้น รัฐมนตรีช่วยว่าการกระทรวงเกษตรและสหกรณ์ รับฟังบรรยายสรุปผลการดําเนินงานโครงการพัฒนาระบบการผลิตพืชอย่างยั่งยืนบนพื้นที่สูงเขาหัวโล้นภูทับเบิก (ทับเบิกโมเดล) พร้อมดูงานต้นแบบระบบการปลูกพืชผสมผสานบนพื้นที่สูงภูทับเบิก โดยทับเบิกโมเดล ดําเนินการ 3 ปี (เดือนตุลาคม 2560 ถึงเดือนมีนาคม 2564) เป็นเขตที่ดินจัดสรรเพื่อการเกษตรกรรมและการอยู่อาศัย ตามแผนแม่บทการแก้ปัญหาพื้นที่ภูทับเบิก 2560-2565 จํานวน 13,477 ไร่ โดยพัฒนาระบบการผลิตพืชอย่างยั่งยืนบนพื้นที่สูงเขาหัวโล้นภูทับเบิก ตั้งแต่การพัฒนาต้นแบบระบบเกษตรผสมผสาน รวมทั้งระบบวนเกษตรเพื่อเพิ่มพื้นที่ป่าต้นน้ํา ร่วมกับพัฒนาต้นแบบระบบการผลิตพืชผักปลอดภัยและพืชผักอินทรีย์บนพื้นที่สูงที่เป็นมิตรกับสิ่งแวดล้อมเพื่อลดการใช้สารเคมี โดยมีระบบการเชื่อมโยงจากแหล่งการผลิตสู่การตลาดที่ยั่งยืน รวมทั้งศึกษาสมุนไพรพื้นบ้านที่มีศักยภาพและความหลากหลายทางพันธุกรรมสูงและพัฒนาผลิตภัณฑ์จากสมุนไพรที่ปลูกอยู่บนภูทับเบิกเพื่อเพิ่มมูลค่า สามารถพัฒนาต่อยอดสู่ผลิตภัณฑ์นวัตกรรมใหม่ และสุดท้ายมีการพัฒนาผลิตภัณฑ์กาแฟที่มีรสชาติเฉพาะถิ่นบนพื้นที่สูงภูทับเบิก เพื่อเพิ่มมูลค่าสินค้าและสร้างอัตลักษณ์ให้แก่ชุมชน ผลลัพธ์ที่ได้จากโครงการคือ ทําให้เกษตรกรบนพื้นที่สูงภูทับเบิก มีความมั่นคง มั่งคั่ง และยั่งยืนในการประกอบอาชีพเกษตรกรรม มีรายได้เพิ่มขึ้น ชุมชนมีความเข้มแข็ง มีคุณภาพชีวิตที่ดีขึ้น ไม่ก่อให้เกิดมลภาวะต่อสภาพแวดล้อม และมีจิตสํานึกในการอนุรักษ์ดินและน้ําอีกด้วย
ทั้งนี้ โครงการทับเบิกโมเดล มีการบูรณาการกับหลายหน่วยงานในพื้นที่ ได้แก่ กระทรวงพัฒนาสังคมและความมั่นคงของมนุษย์ ในด้านการใช้พื้นที่ดําเนินการ กรมส่งเสริมสหกรณ์ โดยสหกรณ์จังหวัดเพชรบูรณ์ ในด้านการดําเนินงานของสหกรณ์ผู้ปลูกพืชผักบ้านทับเบิก กรมส่งเสริมการเกษตร โดยเกษตรจังหวัดเพชรบูรณ์ ในด้านเกษตรแปลงใหญ่และการรับรองมาตรฐานแหล่งผลิตพืช GAP และเกษตรอินทรีย์ กรมป่าไม้ โดยป่าไม้จังหวัด ในด้านการขอใช้พื้นที่บนภูทับเบิก กรมพัฒนาที่ดิน โดยสถานีพัฒนาที่ดินจังหวัดเพชรบูรณ์ ในด้านการจัดการดินบนพื้นที่สูงอย่างยั่งยืนโดยใช้หญ้าแฝก และจังหวัดเพชรบูรณ์ในด้านการตลาด Green Market และการขยายผลของโครงการสู่ภาคเอกชน ได้แก่ ผู้ประกอบการ Modern trade ได้แก่ ท็อปซูเปอร์มาเก็ต ตลาดไท และอื่นๆ ในการรับซื้อผลิตผลพืชผักผ่านการรับรองมาตรฐานแหล่งผลิตพืช GAP และเกษตรอินทรีย์